钦定古今图书集成/方舆汇编/职方典/第1127卷 > 汉阳府山川考 府志
## 钦定古今图书集成/方舆汇编/职方典/第1127卷 > 汉阳府山川考 府志

本府。〈汉阳县附郭。〉

大别山　在郡城东北半里。《禹贡》：“导嶓冢，至于荆山，内方，至于大别。” 蔡氏注曰：“《左传》‘吴与楚战，济汉，而阵自小别至于大别，盖近汉之山。今汉阳军汉阳县北大别山是也’。” 《地志》《水经》云：“在安丰者，非是。” 大别一名鲁山，又名翼际。桑钦。《水经》：江水又东，迳鲁山南。郦道元注曰：“古翼际山也。” 山上有吴，江夏太守陆涣所治城。旧江夏治。安陆，汉高帝六年置，吴乃徙此。城中有晋征南将军荆州刺史胡奋碑，又有平南将军王世将刻石，记征杜曾事。有刘琦墓及庙。山左即沔口。旧《志》云：吴置鲁山县，梁武筑汉口城以守鲁山。东昏侯曰：“吾自围鲁山以攻沔。” 或云：凤栖山西有鲁肃庙，故以凤栖迤西名鲁山。《朱志》曰：余观大别、凤栖，南北并峙，其间无他山，鲁山为大别别名无疑。今询之故老，别山两形，前为龟山，后为鲁山，其说近是。

凤栖山　在府治后。宋知军刘辟疆《记》曰：“古有凤凰栖于此山之林，故名。” 按：吴孙权黄龙元年，凤凰见于夏口，始即帝位，或即此也。

梅山　：在县治西四里。其山多梅，今无。

磨旗山　：在县治西二十里。

汉南山　在县治西二十里汉水之南，故名。洪武二十二年十一月，楚昭王射虎于此。其山三峰并峙，又名《三山景》。

女郎山　：在县治西二十里。《旧志》载：楚襄王会。

神女处

汤家山　在县西二十里众湖中。环以官寨。三山诸山聚以龙王、鄱、官诸水，云起则雨。中有簸箕洞，山势回转如洞也。万历间，土人以汉关寿亭、宋岳武穆驻兵有功，设像祀之，题曰“关岳祠。” 《湖盖》山　在县治西北二十里，其形似盖，南临汉水，西带大湖。

吴家山　：在县治西北三十里。

空山　：在县治西北三十里。

马头滩山　：在县治西北三十里。

香城山　：在县治西南四十里。《通志》云：“西北三十里。”

柏泉山　：在县治西北四十里。相传自禹祠古柏，其根直透于此。语云：“柏泉无曲，通八十里寒泉” 是也。有古井，井底双鱼动跃，泉枯则柏根并现。

广王山　：在县治西北四十里。

文寺山　：在县治西南四十里。下临沌水，斜对龟山。萧司成世居此地。

汉阴山　：在县治西四十五里。以“汉阴丈人” 得名。一曰“马鞍山。”

烟楼山　：在县治西南五十里。

大军山　在县治西南六十里。《水经》：“江水东迳大军山南。” 注日：山东有山屯夏浦，江水左迤江中有石浮出，谓之节度石。右涂水注之。旧《志》云：吴魏相持，陈军两山之间，故名。故老相传，元时风雨之际，则闻钟鼓之声。山高百馀丈，九真龙霓、大别颉颃，称巨观焉。每出云蒸雾，则数十里内皆雨矣。

小军山　在县治西南五十里，与大军山近。临嶂山　在县治西六十里，下临汉水。《水经注》曰：“沔水又东迳临嶂故城北。晋建兴二年，太尉陶侃为荆州，镇此。” 旧《志》谓“晋江夏郡沌阳、安陆县，宋德安府皆在此。” 按《水经》言：沔水东迳沌阳县北，处沌水之阳也。沌去汉甚远，不当以汉冒沌之名。且沈约《志》云：沌阳县在江左，属江夏郡。江左时之江夏郡，治于安陆，而沌阳为其属县明矣。既与安陆分为两县，岂得同在一山？今定以安陆为临嶂故城，而别考沌阳废迹可也。临嶂一名“城头山” ，势颇盘屈，犹存城址。

槠山　：在县治西南六十里。诸峰逶迤，直抵沌水。上有武侯庙，或传为徐孺子读书处。

龙霓山　：在县治西南六十里。两山并峙，云起则雨。戴金曰：“山自九真山麓发脉，迤逦三十馀峰，至是三峰突起，二峰端严如釜，一峰秀拔如笋。”

观山　在县治西南六十里。唐白鹤观遗址。阳岵山　在县治西南六十里，俗曰羊祜山也。考老山　在县治西南六十里。

奓山　：在县治西南六十里。按奓音查，张也，开也。

大潭山　：在县治西南六十里。

乌梅山　：在县治西六十里。

玉笋山　：在县治西七十里。《舆地纪胜》云：“其山有白石，参差如笋，故名。”

千子山　：在县治西南七十里。

百人山　在县治西南八十里。下即大江。《水经》曰：“江水左迳百人山” 南。《注》曰：“昔周瑜与黄盖诈魏武大军所起处。” 旧《志》：“瑜遣盖领百人诈降曹公，因其不备而掩之。” 宋淳熙间，李㢲作《南楼记》曰：郡之西南八十里百人山，与赤壁对云。九真山　，在县治西九十里，一名五藏山。唐咸通八年，赐名仙潜，相传有九仙女炼丹于此故也。又此山九峰相向，因名九真。高数百丈，望之凝然，势如游龙，佳气郁然。面为郡城之干，背临太白之壑，云物所出，神灵所栖也。《舆地纪胜》云：上有炼丹坛、九真庙。又有九泉，水甚清澈。旧《志》云：“九泉秋冬不涸，或旱，郡守斋洁请其水，雨即应矣。” 山顶有九真观，近日士民祈谒者多，香火特盛。此山为全郡祖龙，汉上诸绅从此发迹者什之七八，

香炉山　在县西南九十里，以形似名。元世祖南征，尝驻此。

嵩阳山　，在县西一百里。自此山而东，相连小岭诸山，不可胜计。

土茧山　在县治西百里。《通志》云：“百二十里。” 尉武山　在县治西南五十里。《通志》云：“六十里。” 唐太宗遣尉迟恭与朱粲战于此，故名。

东至山　在县治西南百二十里。沔水分流于侧，《尹氏世家》其下焉。旧《志》曰：“里有古风。”

鸟林峰　：在临嶂山南。

桃林冈　：在县治北二十里。

西倪冈　在县治北二十五里，古西倪乡。钜龙冈　在县治北二十五里，古钜龙乡。栗林冈　在县治西北二十五里。

枣林冈　：在县治西南六十里。

顿家岭　：在县治西二里。地势高耸，树木阴森。世传有顿姓者家其下。

分金岭　：在县治西一百一十里。

禹功矶　在县治东北大别山东。初名吕公矶。元世祖驻跸于黄鹄山，问诸父老曰：“隔江山头石矶何名？” 吕公对曰：“唐时有道人吕姓者，吹笛其上，故名。” 帝曰：“唐以前何名？” 皆不能对，有一老叟对曰：“古传为大禹治水成功之所，后人讹为吕公。” 帝大悦，因立禹祠于石矶之上，敕有司岁时致祭。一名吴王矶。吴魏相持，以沔口为重镇。张王矶　在县南纪门外，临江极险，矶上有唐张巡庙，又曰“张柬之” ，未详孰是。

桃花洞　，在鲁山下。上有“桃花夫人庙” ，即息夫人。

关羽洞　，一名“藏马洞” ，在大别山之左。其洞乃一岩穴。三国时蜀将关羽尝憩此，故名。旁有武安王庙，嘉靖末年，虎据猎取之。

洗马洞　，在吴王矶侧。土人云：蜀关羽洗马于此。本一石厦。万历间，陈大尹尧钦凿为观音岩，旁建水月庵，楼台日益壮丽。旧有一碑，勒“振衣冈” 三字。一时之胜概也。

簸箕洞　在汤家山，山势回转如箕，故名。“螃蟹洞　” ，在玉山乡。

菖蒲洞　在九真山下，洞边产菖蒲，一寸九节。梅子洞　在分金岭下。《通志》曰：“洞侧多梅。” 磨刀石　在大别山关羽庙侧，旧传羽磨刀处。又大别山顶亦有此石。

乌龟石　：《通志》云：在玉山乡，有二黑石，其形类龟，东西相对。

飞升石　在九真山上。昔传九真仙女于此飞升。

坐禅石　在嵩阳山卓锡泉侧，世传骆禅师坐禅于此。

五里墩　在县治西五里。高三丈馀，上平祝家圻　。在玉山乡。有明处士陈珂墓。昔千户陈宝于此自力开垦屯地。

凤凰台　：在县治西南五十里槠山湖中。一埠如釜，生草甚异。相传有凤凰栖此，故名。

鸳鸯嘴　：在县治西五十里。旧产鸳鸯。

江水　在县治东南，环抱郡城北去，即岷江也。上接蜀川，潇、湘、洞庭诸水，合流东南入本府界一百五十里，转烟波湾四十里，入黄州界，东流。《水经》曰：“江水东右得滠口，左迳百人山南，右迳赤壁山北，东迳大军山南，又东迳小军山南。又东北至江夏沙羡县西北，沔水从北来注之。又东迳叹父山南，又东迳鲁山南，左” 得湖口，又东合滠口。《秦志》曰：“自荆州监利而下，经汉阳玉沙界水洪二口。东江脑又经大小军山北会沌口，过城南，经大别东北与汉合者，江之正流也。有经沔阳播为阳明诸湖，汇于太白自沌口出江者，有经沔阳播为黄蓬诸湖，经上平放过汉阳之下平放至新滩镇出江者。有自孝感经汉阳之” 石潭河，入黄陂境，至沙口出江者，此在邻境别出旁出，而皆入于江者也。出沌口新滩者，在府治西南。出沙口者，在府治东北。按《书》言“江沱潜汉” ，及《史》云“江夏，其水皆会于汉阳” ，而今不可悉指矣。大江东流，环郡二百里，去府城仅数十丈。《诗》曰：“滔滔江汉，南国之纪。” 言纪夫南国也，江既浩漭，中多洲渚，渔苇所资，分岸输税。曩时，江岸有鹦鹉洲蔽之，去水略远。百年以来，洲既沦没，岸亦崩洗。

汉水　在县治北三里。《禹贡》：“嶓冢导漾，东流为汉。又东为沧浪之水，过三澨，至于大别，南入于江。” 《水经》云：“沔水之南，至江夏沙羡县北，南入于江。” 《注》引庾仲雍之言，夏口一曰沔口矣。《图经》曰：“汉水至江夏安陆县，又名沔。” 《通鉴》载梁武帝筑汉口城，以守鲁山。盖夏口、沔口、汉口，名有三而实则一也。以沔水之下尾与汉合流，乃始入江，故称沔口。以江夏郡本治安陆，而安陆城在临嶂，且夏水为江之汜，南北初无定名，故称夏口。自孙权筑城于黄鹄山东北，以夏口为名，徙江夏郡之治安陆者治之，于是夏口之称移于江南，而汉水所出耑名沔口。故何尚之谓夏口在荆江中，正对沔口，通接梁、雍，是为要津也。三国以前，史传多言“汉” 不言“沔” ，三国以后多言“沔” 不言汉。后人不察，妄疑“沔” 、“汉” 为二。以至《湖广通志》

于汉水之外，别书沔水而注之，曰“在县西南三十里” ，又书沌水而注之，曰在县西南四十里。夫县之西南三十里，止有一沌水出江耳，安从而得沔水乎？又安从而得四十里外之沌水乎？其讹甚矣。今详列江、汉、沌三水源流分合之故，而削去沔水不载，使考者有征焉。《秦志》曰：“水自竟陵干滩镇入汉川之田。” 二河经张池口、两河口，循县治下涢口，然后经蔡店、临嶂山、郭师口，又北出大别山后，东入于江者，汉之正流也。又有自孝感安河出者，有自云梦苛河出者，有自应城五龙河出者，有自竟陵皂角河出者，有经田二河、沉下湖出者，有经回流湾及径南河金刚脑出者，此在涢口以上小水出汉者也。有自潴龙潭经汉阳三汊，会臼水，又径东西二至山，过陈门湖下蔡店者，此汉之别流，分为涢口之上，合于涢口之下，而复于汉者也。

废襄河　离汉口北岸十里许，即古汉水正道。汉水从黄金口入排沙口，东北转折，环抱牯牛洲，至鹅公口，又西南转北至郭师口，对岸曰襄河口，约长四十里，然后下汉口。成化初，忽于排沙口下、郭师口上，直通一道，约长十里，汉水径从此下，古道遂淤。今鱼利略存，舟楫已不达矣。呼“襄河” 者，水自襄阳来也。

沌水　沌音撰，在县西南三十里。汉水别出三汊，汇太白湖，至于沌口，南入于江。今名其地曰沌口。晋郭舒留沌口，税湖泽以自给，陈周文悉众御之。又陈高祖时，王琳与侯安都等战于此。史照曰：“江夏安陆有沌水，其地曰沌口。” 《水经注》：“‘‘沌水上承阳县之白湖，东南流为沌水，迳阳县南注于江，谓之沌口，有阳都尉治’。晋永嘉六年，王敦以陶侃为荆州，镇此。按白湖即太白湖，‘阳’字上有缺文，宜曰沔阳也。迳阳县南及阳都尉” 上俱应有“沌’字，晋沌阳县或在此耳。” 范成大曰：“自石首县舟行一百七十里，至鲁家洑。自鲁家洑入沌，沌者，江旁支流，如海之㳌。其港仅过运舟，两岸皆芦荻，支港皆通小湖，故为盗区。客舟非” 结伴不可行。张舜民曰：“下汊故镇，南对金口，自沌口至下汊五十馀里，金口在鄂州西南，金口之下，即窦家沙，江之西有沌口。” 今按：沌水受太白全湖之委，下流为马影奓河，东北迳香炉山上下蒲潭，又东过小军山，东迳文寺山下，十里入于江也。

滠水　在县治北四十里。《通志》曰：其水自黄陂入汉阳界，与沦、索二水合流，南入大江。旧有滠阳废县。

柏水　，在县北四十里柏泉寺前。

涢水　在县治西北一百里。旧《志》曰：其源出陪尾，经德安、孝感至此。名涢口者，耑流入汉也。晋陶侃为杜曾所败，将奔涢口，即此。《通典》：安陆县有涢水，亦名涢口，境内临嶂山，晋安陆县治在焉。唐人有诗云：“暮雨不知涢口处，春风直到穆陵西。” 《水经注》：涢水又南分为二水，东通滠水，西入于沔，谓之涢口也。

郎官湖　在县治南，与县学之泮池相并。唐李白有《泛郎官湖诗》并序。朱御史衣曰：“衣儿时从人渔湖中，利颇厚。湖可纵舟，城内水汇于湖，自水门出江。其年为弘治庚申，自是居民各于屋后培土为圃、为室，而湖遂废，今止存一沟耳。近年正官不遂，起擢不时，佥谓凤眼填塞，而南楼屡毁，城脚渐陷，以受水出水者失其道也。” 月湖　在县治大别山之阴，东以长堤限江，西通汉水。古有却月城，在沔口左湖或以此得名也。

《潇湘湖　》在汉口后，水泛时游船如织。

太子湖　：在县治西十五里。相传梁昭明太子食采于此。

官湖　在县治西南。今名天鹅塘，周回数十里。刀环湖　在县治西南五十里。《寰宇记》：“湖形湾曲如刀环。” 今废。

太白湖　在县治西百里九真山之南。旧传李白泛舟于此，后人因以为名。其水“西接沔阳，广袤二百馀里，潜自西北来，注之西湖，李老沙湖、泗港诸水汇焉。沱自南来，注之直步，阳明、黄蓬诸水汇焉，而东南泄于沌。水出江，春夏与新滩、马影、蒲潭、沌口等湖合而为一，秋冬水落，沟洫始分。山水清丽，古隐者多居焉。” 崇祯末年，闯、献之乱，士民扁舟避寇，赖此而免者十五、六。然港汊既迂，盗亦匿，聚行内河者，每受劫掠。

皇清顺治初年，议设兵防剿，未几而罢，今始稍息。湖

旧属沔阳，今半属汉郡。

南湖　　　。沌阳湖　　。桐湖　　　。小奓湖。

马影湖

鸬鹚湖　，按《旧志》所载桑台、新滩、长江、蒲潭、平塘诸河泊所，中小湖淤港不下百馀，名字纷纭，地里混杂，且无关于故实，今但取其章著者载之耳。

烟波湾　在县治东北三十里。旧《志》云：其水清澈，晴则岚烟起，风则水波生。旁有烟波里。唐崔灏诗云：“日暮乡关何处是？烟波江上使人愁。” 今有白沙湾者，在东北三十里，岂即烟波耶？三十六湾　在凤栖乡，南抵河泊口，北抵华家嘴。

永济港　：在县治西南二十里，南入大江。疑即今火港也。

直阳港　：在县治西四十五里。与沌水合流。索子港　：在县治西一百里。

鹦鹉洲　在大江中。《一统志》收入武昌。按：黄祖为江夏太守，杀祢衡于此，因葬之。以衡尝为《鹦鹉赋》，故名。其时江夏郡尚治安陆，未徙江南，“夏口” 之名，尚归于汉口，未移于黄鹄之东洲，无由属武昌也。故特载之。戴金曰：“洲聚于沙而沙搏于水也。汉、晋以前，横亘于鄂尾、黄鹤楼下，逮国初，徙于汉滨。每经世复有消长，革而复营” ，或逆为汜，别为“沱” ，随时异状，若神物然，而莫可执也。今洲仍无实迹。

刘公洲　在县南江中。宋延祐八年，有沙洲涌出，知军刘谊种荻其上，令民采用，民感之，以名洲。旧《志》曰：“洲自三里坡直抵南纪门，荻苇繁茂。嘉靖以来，洲渐没。今于故洲外复淤一洲，下抵朝宗门，于郡有缠护之情，近刘公洲故处。” 初，洲在江北，为郡城南岸，洲岸相界，中汇江水，冬春水落，四方舟楫聚焉。郡人一渔一薪，朝夕为市，公室之输，私家之养，多赖于此。盖郡土瘠而势洼，耕渔失利，业在贸易。弘治辛酉，武昌知府蒲田陈晦有机巧，于所属管家套，以小舟数百，载铁器沉水中，并渡急棹，犯其高处，沙随水去。一夕，套口遂深阔，乃号令汉阳商人，使移舟套中，更其名曰“陈公套。” 是时汉阳守秀水，马舆听之。后里人奏行，外台委晦勘处。晦过汉阳，几为郡人所杀，急入舟荡去得免。按此洲直跨府城东南，捍江涛而聚贾舶，为利久远。乃今《南纪》、“朝宗” 两门之外，不盈寻丈，即涉长江。昔日之荻苇繁茂、夹沙缠护者，今且化为洪波浩流矣。止有小碛微见于隆冬水涸之时，雪消冰泮，即已渺然无迹，安足恃哉！

小军浦　。《水经注》曰：“小军山临侧江津东有小军浦。”

炭步　，《水经》曰：“江水东迳叹父山，南对叹洲。” 《郦注》亦曰：“炭步江之右岸，当鹦鹉洲，南有江水右迤，谓之驿渚。”

凤凰池　在府儒学内，即泮池。明世宗嘉靖七年，知府孔凤甃砌。

放生池　一在兴国寺前，名梵僧池。一在寺东大别山下。唐乾元初，肃宗命将史除、张建等置两池相对，即此。俗呼为“上下莲花池。”

柏泉　在柏泉寺前。昔传大禹植柏于大别山，共根盘曲于井。

卓锡泉　：在县治西九十里。唐僧骆禅师卓锡于此，有泉涌出。

义井　在凤山门内，方二丈。旧传宋时所凿，今居人塞。

炼丹井　在九真山下，九仙女炼丹于此。旧传，宋、元时，每风雨作，则井上蛟龙蜿蜒。

汉川县

阳台山　，一名仙女山，在县治南一里。前对道观湖，后坐松湖，左有江西湖，右有桃儿湖、蒲月观竞渡之所，上有神女祠。宋玉《高唐赋》即此，唐人裴敬作记，碑毁无考。按《湖广通志》不载此山，而高唐神女之事，《一统志》收入夔州。唐宋以来，文人题咏者，或远以“巫山” 为信，或近以“阳台” 为征，亦终无定论也。爰考当时楚都鄢郢，俱在江陵、宜都之间，江陵西去夔州六百里，东至汉阳四百里，相提而言，楚王别宫不当在巫山，一矣。巴蜀夔庸，于楚为敌国，楚筑捍关以拒蜀。其后秦取汉中，兵氛益近，怀襄之际，惴焉东迁，乌得肆游十二之峰，侈立朝云之庙？去国都半千里，而邻寇壤，作歌诗哉？其疑二矣。《一统志》曰：“阳台在” 巫山县治西北，南枕大江。而《高唐赋》云：“襄王与宋玉游云梦之台。” 《神女赋》则“云游云梦之浦。” 又赋言：登巉岩而下望，临大阺之稸水，遇天雨之新霁，观百谷之俱集。既云云梦，又言稸水，阳台安得枕江乎？且历稽水经舆图，未有不言云。

梦在随州沔阳间者。今汉川去云梦县止数十里，俱平田陂泽相连，止有仙女三峰耸起，登高而望，如在海岛中，适有合于《宋赋》“洪波淫淫，倾岸洋洋” 之语，其证三矣。所不决者，妾在巫山一言耳。然曰妾巫山之女，为高唐之客，其不耑主于巫山可知。况其所谓阳台之下，与高唐之观者，命名非一，而始终以云梦为据，虽千百年后，无有移《云梦》为《巫山》者，斯亦足知其迹与事之不容爽矣。川邑近治，背阳台而面汉水，此山号为重镇。未得鄙辞赋之荒唐，而遂听其湮没失实也。

伏龙山　：在县治西北偏。

姚公山　：在县治西南二里。俗传有姚氏居其下，故名。

小别山　在县治东南十里，其形如甑，又名甑山。《左传》定公四年，“吴人伐楚，楚令尹子常济汉而陈，自小别山至于大别” ，是也。江左之际，亦为兵区。逮后周时，县治建于此，属竟陵。

史家山　：在县治东十三里。

担山　：在县治南十五里长城乡湖水中。两山并峙，其形如担。

双山　：在县治东二十里，两山相峙。

仙师山　：在县治东南二十五里。

高观山　在县治东南三十里梅城乡，与汉阳界。其山高耸可观。

马城山　在县治东南三十五里。有马城铺。汊山　在县治南四十里。唐武德四年，置汊川县治于此。

蒲山　：在县治南四十里。

龙门山　：在县治南六十里。山麓一空洞，有龙潭。祷雨汲水辄应。

石镜山　：在县治南四十里。其山有巨石一，圆净如镜，故名。

凤凰山　：在县治南四十里。世传昔有凤凰止其上，因以名山。

龙霓山　：在县治东南四十里梅城乡。其山常有云气，隐隐如龙。

内方山　在县治西南五十里。旧《志》云：“《禹贡》导嶓冢内方，至于大别” ，即此。按《汉志》，章山在竟陵东北，即《禹贡》之内方。蔡《注》：“内方在竟陵县东北。” 《荆州志》又有内方山，在州东南汉水上。一云即